पाएं अपने शहर की ताज़ा ख़बरें और फ्री ई-पेपरडाउनलोड करें
पेट की आग क्या होती है भला होमगार्ड के जवानों से अधिक और कोई नहीं जानता। गत वर्ष लाॅकडाउन में ड्यूटी के बाद 8 माह बेरोजगार रहने के बाद फिर से माहमारी फैली तो सरकार को इनकी याद आई है। अपने जीवन को संकट में डालते हुए पुलिस के साथ कंधे से कंधा मिलाकर ड्यूटी के लिए तैनात हो गए है। जिले में कोविड-19 संक्रमण की भयावह स्थिति से निबटने व कोरोना चेन तोड़ने के लिए पुलिस के तारणहार के रूप में सरकार और पुलिस महकमे के आला अफसरों को फिर से होमगार्ड जवानों की याद आई है।
जिले में गत वर्ष लाॅकडाउन में ड्यूटी के बाद 8 माह बेरोजगार रहने के बाद अब पुलिस मुख्यालय के उच्चाधिकारियों की ओर से होमगार्ड के 270 जवानों को कोरोना महामारी की इमरजेंसी सेवाओं के लिए सभी पुलिस थानों और विभिन्न कोविड सेंटरों पर तैनात कर दिया गया है। तैनात होमगार्ड जवान आम लोगों को मास्क पहनने, माइक्रो कंटेनमेंट जोन बनाने व संयुक्त दल बनाने में मदद करेंगे।
डंडा भी खुद खरीदते है... फिर भी करते हैं इमरजेंसी ड्यूटी
महामारी में लोगों की सुरक्षा के लिए होमगार्ड के जवानों को शहर के कोविडग्रस्त इलाकों, चौराहों, गलियों, कंटेनमेंट जोन पर तैनात किया गया, लेकिन खुद की सुरक्षा के लिए उनको कोई संसाधन उपलब्ध नहीं कराए जाते हैं। होमगार्ड के जवानों को ड्यूटी के दौरान डंडा भी खुद के पैसों से खरीदकर लाना पड़ता है और खुद की सुरक्षा करनी पड़ती है। बिना संसाधनों के जवानों को सड़कों पर उतार दिया जाता है।
आगे भी भरोसा नहीं, कब तक मिलेगा रोजगार
कोरोना महामारी की विषम हालात में पुलिस का होमगार्ड सहारा है, हालांकि आदेश के मुताबिक होमगार्ड महज कोरोना महामारी में ही सेवाएं दे सकेंगे। इसके बाद इनका कोई अता-पता नहीं कि आगे इनको नियमित सेवा देने या नियमितीकरण का अवसर मिलेगा या नहीं। होमगार्ड को पूरे साल रोजगार नहीं मिलता है। ऐसे में उनके सामने परिवार का पालन पोषण करना मुश्किल होता हैं।
जयपुर व कई जिलांें में भी दे रहे हैं सेवाएं
होमगार्ड के जवानों ने कोविड-19 की पहली लहर में पुलिस के जवानों के साथ फ्रंट लाइन वाॅरियर्स के रूप में सेवाएं दी थी। अब दौसा के होमगार्ड जयपुर सहित अन्य जिलों में भी सेवाएं दे रहे हैं। विपरीत हालात में भी होमगार्ड दृढ़ इच्छा शक्ति के साथ सेवाएं देने में आगे आ रहे हैं।
-रामशरण, कंपनी कमांडर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva mag_Deva zho_Hant eng_Latn